संतान सप्तमी भाद्रपद मास के शुक्ल पक्ष पर पड़ने वाली सप्तमी को कहा जाता है। इस दिन भगवान शंकर तथा माता पार्वती की आराधना का विधान बताया गया है। संतान सप्तमी के दिन व्रत करने से उत्तम संतान की प्राप्ति होती है। यह व्रत विशेष रूप से स्त्रियों के लिए कल्याणकारी है, परन्तु पुरुषों के लिए भी यह समान रूप से फलदायक है। सन्तान सुख देने वाला पापों का नाश करने वाला यह उत्तम व्रत है। नियम पूर्वक जो कोई भी संतान सप्तमी व्रत को करता है और भगवान शंकर एवं पार्वती की सच्चे मन से आराधना करता है, निश्चय ही अमर पद प्राप्त करके अन्त में शिवलोक को जाता है।